Psalm 17 (3) - www.bybelkennis.co.za
by Coen Slabber · Published 18/07/2016 · Updated 02/06/2016
The Body of Christ can only be a visible Body, or else it is not a Body at all – Dietrich Bonhoeffer
In die psalm kry ons verskeie verwysings na liggaamsdele. Dit onderstreep die konkrete, persoonlike werklikheid van die psalmis, die vyande en die Here. Dit wys ook dat die Here werklik by die mensdom betrokke is. Menslike lewens is fisiese lewens en nie net geestelike lewens nie. Die probleme wat die mens ondervind, is nie net geestelik nie, maar ook fisies. Die Here is bekommerd, nie net oor geestelike sake nie, maar ook oor die fisiese. Die Here het oë wat die mense kan sien; lippe wat met hulle kan praat; ore wat hulle kan hoor; 'n regterhand wat hulle kan beskerm. Die Here is 'n ware Persoon.
God se kinders geniet nie altyd voorspoed nie. Soms kry hulle swaar – hulle word selfs doodgemaak deur boosdoeners wat God nie ken nie. Dit beteken geensins dat God dood of onregverdig is nie. Dit beteken ook nie dat Hy nie vir ons omgee nie. Ons kan daarvan seker wees dat Hy ons nog beter wil beskerm as 'n hen haar kuikens. Maar ons leef in 'n gebroke wêreld. Die gevolge van die sonde raak ons almal. Dit het God ook geraak – sy eie Seun, die enigste volkome onskuldige mens, het dieselfde pad van lyding as ons geloop. Maar juis op diè manier het Hy ons kom verlos van die Bose. So het Hy die Satan oorwin en ons onder sy vleuels geneem om ons vir ewig soos die appel van sy oog te beskerm. In tye van lyding kan daar geen groter troos wees as juis dìt nie.